text: Obduktion: Det er Kamilla
  31 juli 2014 kl. 13.51
  En obduktion af det lig, der i går blev fundet nær motorvejen ved Kliplev, har endeligt bekræftet, at det drejer sig om den eftersøgte Kamilla Handtusch fra Padborg.
  Syd- og Sønderjyllands Politi kan ikke oplyse om de øvrige foreløbige resultater af obduktionen, fordi anklagemyndigheden anmodede om dørlukning ved det grundlovsforhør, der er i gang i sagen.
  Kvindeliget, der nu er endeligt identificeret, blev onsdag fundet af en borger, der tilkaldte politiet. Siden har politiet finkæmmet findestedet ved motorvejen blandt andet ved brug af hunde for at finde spor, der kan bruges som beviser i en kommende retssag.
  Kamilla Hantusch forsvandt lørdag den 19. juli, da hun var på vej hjem efter et besøg. Politiet har søgt efter hende langs de ruter, som hun sandsynligvis fulgte, og desuden i skove, moser og parker i området omkring Padborg.
  Obduktionen af lig fundet v. Kliplev viser, at det med sikkerhed drejer sig om den eftersøgte Kamilla Hantusch fra Padborg #politidk
  
  